钦定古今图书集成/明伦汇编/氏族典/第604卷 > 《郑樵通志》 > 仲长统
## 钦定古今图书集成/明伦汇编/氏族典/第604卷 > 《郑樵通志》 > 仲长统

按《后汉书仲长统传》：“统字公理，山阳高平人也。少好
学，博涉书记，赡于文辞。年二十馀，游学青、徐、并、冀之
间，与交友者多异之。并州刺史高干，袁绍甥也，素贵
有名，招致四方游士，士多归附。统过干，干善待遇，访
以当时之事，统谓干曰：‘君有雄志而无雄才，好士而
不能择人，所以为君深戒也’。干雅自多，不纳其言，统”
遂去之。无几，干以并州叛，卒至于败。并、冀之士皆以
是异统。统性俶傥，敢直言，不矜细节，默语无常，时人
或谓之狂生。每州郡命召，辄称疾不就。常以为“凡游
帝王者，欲以立身扬名耳，而名不常存，人生易灭，优
游偃仰，可以自娱。”欲卜居清旷，以乐其志，翱翔太清，
纵意容治。尚书令荀彧闻统名，奇之，举为尚书郎。后
参丞相曹操军事，每论说古今及时俗行事，恒发愤
叹息，因著论名曰《昌言》，凡三十四篇，十馀万言。献帝
逊位之岁，统卒，时年四十一。友人东海缪袭常称“统
才章足继西京董、贾、刘扬。”